Už je to niekoľko rokov dozadu, čo som pochopil, že cestovanie ma robí šťastným. Ba dokonca, je to moja vášeň a tá najlepšia škola života. Neodmysliteľnou súčasťou mojich ciest je aj fotoaparát a práve prostredníctvom svojich záberov sa snažím každému ukázať, že cestovanie je dostupné pre každého.
Je úplne jedno, či idem na opekačku s kamarátmi niekde do lesa za mestom, alebo na druhú stranu planéty pozorovať, ako sa strieda príliv s odlivom niekde v Pacifiku. Každá cesta, každý výlet je jedinečný a snažím sa z neho zobrať si čo najviac. Zobrať si to, čo mi život každý deň ponúka. Preto sa vždy ráno teším z toho, že som sa zobudil živý a zdravý.
Od malička som sa nevedel skamarátiť s gramatikou. Je jedno, či ide o slovenskú alebo hocijakú cudzojazyčnú. Preto vás chcem požiadať o zhovievavosť, keď nájdete v textoch nejaké chyby.
Na tomto blogu sa snažím nechať okrem cenných rád a informácii aj kus zo seba.
Reportáže a fotografie sú výsledkom dlhodobej práce, či už chodením po svete, žmúrením cez hľadáčik fotoaparátu alebo sedením za počítačom. V ňom sa spojí všetok zozbieraný materiál z ciest. Spojí sa s láskou k svetu, vytrvalosťou v práci a vznikne tak článok, v ktorom sa snažím, aby čitateľ našiel okrem potrebných informácii aj dostatočnú dávku harmónie.